CELEX: 32014R0098
Language: el
Date: 2014-02-03 00:00:00
Title: Κανονισμός (ΕΕ) αριθ. 98/2014 της Επιτροπής, της 3ης Φεβρουαρίου 2014 , για την τροποποίηση των παραρτημάτων II και III του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών

4.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 33/3
            
         
      ΚΑΝΟΝΙΣΜΌΣ (ΕΕ) αριθ. 98/2014 ΤΗΣ ΕΠΙΤΡΟΠΉΣ
   
   της 3ης Φεβρουαρίου 2014
   για την τροποποίηση των παραρτημάτων II και III του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών (1), και ιδίως το άρθρο 26,
   Εκτιμώντας τα ακόλουθα:
   
               (1)
            
            
               Στο παράρτημα II του κανονισμού (ΕΚ) αριθ. 110/2008 ορίζεται η δυνατότητα χρήσης του όρου «dry» για την κατηγορία αλκοολούχων ποτών «London gin». Το εν λόγω αλκοολούχο ποτό δεν επιτρέπεται να περιέχει πρόσθετες γλυκαντικές ύλες οι οποίες υπερβαίνουν το 0,1 gr σακχάρων ανά λίτρο. Για τις κατηγορίες αλκοολούχων ποτών «gin» και «αποσταγμένο gin» δεν έχει καθοριστεί όριο προσθήκης γλυκαντικών υλών. Εντούτοις, όταν το «gin» και το «αποσταγμένο gin» παράγονται χωρίς ζάχαρη ή περιέχουν ποσότητα ζάχαρης η οποία δεν υπερβαίνει το 0,1 gr ανά λίτρο, η δυνατότητα χρήσης του όρου «dry» θα πρέπει να επεκταθεί στα εν λόγω αλκοολούχα ποτά όπως ορίζονται στο παράρτημα αυτό.
            
         
               (2)
            
            
               Η Ουγγαρία έχει υποβάλει αίτηση καταχώρισης της ονομασίας «Újfehértói meggypálinka» ως γεωγραφικής ένδειξης στο παράρτημα III του κανονισμού (ΕΚ) αριθ. 110/2008, σύμφωνα με τη διαδικασία που προβλέπεται στο άρθρο 17 παράγραφος 1 του εν λόγω κανονισμού. Το «Újfehértói meggypálinka» είναι απόσταγμα φρούτων το οποίο παραδοσιακά παράγεται στην Ουγγαρία, αποκλειστικά από τις ποικιλίες βύσσινου «Újfehértói fürtös» και «Debreceni bőtermő». Οι βασικές προδιαγραφές του τεχνικού φακέλου για το «Újfehértói meggypálinka» δημοσιεύτηκαν στην Επίσημη Εφημερίδα της Ευρωπαϊκής Ένωσης
                   (2) για τους σκοπούς της διαδικασίας υποβολής ενστάσεων, σύμφωνα με το άρθρο 17 παράγραφος 6 του κανονισμού (ΕΚ) αριθ. 110/2008. Δεδομένου ότι η Επιτροπή δεν έλαβε ενστάσεις σύμφωνα με το άρθρο 17 παράγραφος 7 του κανονισμού (ΕΚ) αριθ. 110/2008, η ονομασία «Újfehértói meggypálinka» θα πρέπει να καταχωριστεί ως γεωγραφική ένδειξη στο παράρτημα III του εν λόγω κανονισμού.
            
         
               (3)
            
            
               Οι γεωγραφικές ενδείξεις «Polska Wódka / Polish Vodka» και «Originali lietuviška degtinė / Original Lithuanian vodka» έχουν καταχωριστεί στην κατηγορία προϊόντων 15. «Βότκα», του παραρτήματος III του κανονισμού (ΕΚ) αριθ. 110/2008. Εντούτοις, οι τεχνικές προδιαγραφές για αυτές τις γεωγραφικές ενδείξεις καλύπτουν επίσης την αρωματισμένη βότκα. Συνεπώς, οι εν λόγω γεωγραφικές ενδείξεις θα πρέπει επίσης να περιλαμβάνονται στην κατηγορία προϊόντων 31, «Αρωματισμένη βότκα» του εν λόγω παραρτήματος. Για την ενημέρωση του καταναλωτή σχετικά με την πραγματική φύση του προϊόντος, η σήμανση αυτού του τύπου βότκας πρέπει να φέρει την επωνυμία πώλησης «αρωματισμένη βότκα» ή «βότκα» με το δεσπόζον άρωμα.
            
         
               (4)
            
            
               Ως εκ τούτου, ο κανονισμός (ΕΚ) αριθ. 110/2008 θα πρέπει να τροποποιηθεί αναλόγως.
            
         
               (5)
            
            
               Για τη διευκόλυνση της μετάβασης από τους κανόνες που προβλέπονται στον κανονισμό (ΕΚ) αριθ. 110/2008 σε αυτούς του παρόντος κανονισμού, θα πρέπει να προβλεφθεί η διάθεση στην αγορά των υφιστάμενων αποθεμάτων έως την εξάντλησή τους, και θα πρέπει να επιτραπεί η χρήση των ετικετών που είχαν τυπωθεί πριν την έναρξη ισχύος του παρόντος κανονισμού έως την 31η Δεκεμβρίου 2015.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τα οινοπνευματώδη ποτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα II και ΙΙΙ του κανονισμού (ΕΚ) αριθ. 110/2008 τροποποιούνται ως εξής:
   
               (1)
            
            
               Το παράρτημα II τροποποιείται ως εξής:
               
                           α)
                        
                        
                           στο σημείο 20. «Gin», προστίθεται το ακόλουθο στοιχείο δ):
                           
                                       «δ)
                                    
                                    
                                       Ο όρος “gin” μπορεί να συμπληρωθεί από τον όρο “dry” αν δεν περιέχονται πρόσθετες γλυκαντικές ύλες που υπερβαίνουν το 0,1 gr σακχάρων ανά λίτρο τελικού προϊόντος.»·
                                    
                                 
                     
                           β)
                        
                        
                           στο σημείο 21. «Αποσταγμένο gin», προστίθεται το ακόλουθο στοιχείο δ):
                           
                                       «δ)
                                    
                                    
                                       Ο όρος “αποσταγμένο gin” μπορεί να συμπληρωθεί από τον όρο “dry” αν δεν περιέχονται πρόσθετες γλυκαντικές ύλες που υπερβαίνουν το 0,1 gr σακχάρων ανά λίτρο τελικού προϊόντος.».
                                    
                                 
                     
         
               (2)
            
            
               Το παράρτημα III τροποποιείται ως εξής:
               
                           α)
                        
                        
                           στην κατηγορία προϊόντων 9. «Απόσταγμα φρούτων», προστίθεται η ακόλουθη καταχώριση:
                           
                                        
                                    
                                    
                                       «Újfehértói meggypálinka
                                       
                                    
                                    
                                       Ουγγαρία»
                                    
                                 
                     
                           β)
                        
                        
                           στην κατηγορία προϊόντων 31. «Αρωματισμένη βότκα», προστίθεται η ακόλουθη καταχώριση:
                           
                                        
                                    
                                    
                                       «Polska Wódka / Polish Vodka
                                           (3)
                                       
                                       
                                          Originali lietuviška degtinė / Original Lithuanian vodka
                                           (3)
                                       
                                    
                                    
                                       Πολωνία
                                       Λιθουανία
                                    
                                 
                     
         Άρθρο 2
   Τα αλκοολούχα ποτά που δεν πληρούν τις απαιτήσεις του κανονισμού (ΕΚ) αριθ. 110/2008 όπως τροποποιήθηκε με το άρθρο 1 του παρόντος κανονισμού μπορούν να εξακολουθήσουν να διατίθενται στην αγορά έως την εξάντληση των αποθεμάτων.
   Οι ετικέτες που έχουν τυπωθεί πριν από την ημερομηνία έναρξης ισχύος του παρόντος κανονισμού μπορούν να εξακολουθήσουν να χρησιμοποιούνται έως την 31η Δεκεμβρίου 2015.
   Άρθρο 3
   Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Φεβρουαρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 39 της 13.2.2008, σ. 16.
   
      (2)  ΕΕ C 85 της 18.3.2011, σ. 10.
   
      (3)  Η επωνυμία πώλησης “αρωματισμένη βότκα” πρέπει να εμφαίνεται στην ετικέτα του προϊόντος αυτού. Ο όρος “αρωματισμένη” μπορεί να αντικατασταθεί από το όνομα του δεσπόζοντος αρώματος.».